永興丞以皓雪鮮梅奇語見示戲占閒人浪辭酬之
作者：王質
朝代：宋

paragraphs: 四海一山玉，切作冠巑岏。
冠上戴明月，履下踏飛湍。
肺腸裹林壑，表裏交珊珊。
上界雪可飽，下土人希餐。
三春鎮長在，九夏何曾殘。
大千薝蔔林，巨萬梅花團。
花惟白皓皓，巾自烏漫漫。
純玉龍爭飛，雜玉龍皆蟠。
千丈亭不歷，九尺庵隨看。
摩雲起高崖，運斤吾能刊。
書空結奇字，擘鏡誰能觀。
須彌有數盡，此興無時闌。